মারণ রোগে আক্রান্ত একরত্তি মেয়ে আকসারা খাতুন। এক মাস আগে শহরের এক সরকারি হাসপাতালে ভর্তি করানো হলেও স্রেফ ‘লালফিতের ফাঁসে’ তার চিকিৎসাই শুরু করা যায়নি!
বর্ধমানের বাসিন্দা তিন বছরের আকসারার রক্তে ক্যানসার ধরা পড়ে গত মার্চে। তখনই বর্ধমান মেডিক্যাল কলেজের তরফে তাকে এন আর এস হাসপাতালে ‘রেফার’ করা হয়। আকসারার হতদরিদ্র পরিবার এপ্রিলের প্রথমদিকে এন আর এসে পৌঁছলেও নিয়মের গেরোয় তাকে তখনই ভর্তিই করানো যায়নি। ১১ এপ্রিল আকসারাকে ভর্তি নেওয়া হয়েছিল শিশু-মেডিসিন বিভাগে। কিন্তু তখনও তার কোনও চিকিত্সা হয়নি। আকসারার মামা আনসার বলেন, ‘‘ডাক্তারবাবুরা আমাদের বলেন, ওই বিভাগে আকসারার রোগের চিকিত্সা হয় না। কিছু একটা ব্যবস্থা নিতে আমরা অনুরোধ করি। কিন্তু ১৮ এপ্রিল আমাদের একপ্রকার ছুটি নিতে বাধ্যই করা হয়।’’ বাড়িতে আকসারা ফের অসুস্থ হয়ে পড়ে। গত ৪ মে এন আর এসে গিয়েও ফিরে যেতে হয় আকসারার পরিবারকে। এরপর তাকে ৯ মে ভর্তি করানো হয় শিশু-মেডিসিন বিভাগে। কিন্তু বৃহস্পতিবার পর্যন্ত চিকিত্সা মেলেনি। হাসপাতালের অধ্যক্ষ দেবাশিস ভট্টাচার্য শুক্রবার বলেছেন, ‘‘খুবই অনভিপ্রেত ঘটনা। এসব বিষয়ে নজর রাখা আমাদের সকলেরই দায়িত্ব। আমি ব্যবস্থা নিচ্ছি।’’ দ্রুত চিকিত্সা শুরুর নির্দেশ দিয়েছেন অধ্যক্ষ।
কিন্তু ভর্তি করানোর পরেও আকসারার চিকিৎসা শুরু করা যায়নি কেন? হেমাটোলজি বিভাগের বক্তব্য, তাঁদের বিভাগে শিশুটিকে না পাওয়া পর্যন্ত নিয়ম অনুযায়ী কোনও চিকিত্সা শুরু সম্ভব নয়। অন্যদিকে, শিশু বিভাগের মতে, তাদের বিভাগে এমন রোগের চিকিত্সা হয় না। আর এই ‘ঠেলাঠেলি’র মধ্যে পড়ে এক মাস ধরে বিভিন্ন বিভাগে ঘুরে বেড়িয়েছে শিশুটির পরিবার। 
‘এবেলা’র তরফে বিষয়টির খোঁজখবর শুরু করতেই হাসপাতাল কর্তৃপক্ষ নড়েচড়ে বসেন। এদিন চিকিত্সকেরা অস্থিমজ্জা পরীক্ষার জন্য আকসারার রক্ত সংগ্রহ করেন। শিশু বিভাগের এক চিকিত্সক বলেন, ‘‘ক্যানসার আক্রান্তকে আমাদের বিভাগে রাখা বিপজ্জনক। সংক্রমণে মৃত্যু হতে পারে। সমস্যা পরিকাঠামো নিয়ে। পেডিয়াট্রিক হেমাটোলজি বিভাগে ১৬টি বেড সবসময়ই ভর্তি থাকে।’’ তবে ওই চিকিত্সক জানান, অন্য বিভাগে নিয়ে গিয়েও শিশুটির চিকিত্সা শুরু করা যেত। 
এদিন গিয়ে দেখা গেল, শিশুটির মুখে সংক্রমণ শুরু হয়েছে। ফুলে রয়েছে পেট। ডান হাত এবং ডান পা নড়ানোর ক্ষমতা হারিয়েছে। দু’কানের পাশ-সহ মুখের নানা অংশ ফুলে রয়েছে। সেইসঙ্গে বাড়ছে যন্ত্রণা। আকসারা তার দিদিমাকে জানিয়েছে, খিদে থাকা সত্ত্বেও শরীরে যন্ত্রণার জন্য সে ভাত খেতে পারছে না। তাকে আগলে বসে থাকা দিদিমা কাঁদলেই আকসারা বলছে, ‘‘ভাল হয়ে যাব। কেঁদো না।’’
শেষপর্যন্ত কি বাঁচানো যাবে আকসারাকে? চিকিত্সকদের একাংশের মতে, আকসারার পরিস্থতি ক্রমশ হাতের বাইরে চলে যাচ্ছে।